बस इयै नेइयां गल्लां ओ सारा दिन सोचदी रेई। जगतू बी जियां घड़ी-घड़ी ओदे सामनै आई खड़ोंदा; शैल, उच्चा लम्मा, ते तगड़ा गबरू। जिस बेल्लै ओ अपने सामनै जगतू दी ऐ मूरत दिखदी तां घड़ी-पलै आस्तै लोकें दे मीणे-तरकां भुल्ली जन्दी। ए के होआ करदा ऐ? ओ खिनै च गै सिरै गी झुनकियै सोचदी, "ओदी जिन्दू दी बेड़ी कुत्त बक्खी रुड़ै करदी ऐ? लोक की उसी ध्रिग्-लानत करै करदे न? की उसी गाली-मुआलीं देआ करदे न? इस करियै जे में अपने झुठे साईं गी छोड़ी आड़ेआ ऐ-जे में इक मां-मेटर जागतै गी ममता देआ करनी आं; ओदे घरै गी, ओदी जमीनै गी, ओदी जिन्दू गी इनें लोकें-इनें भगेआड़े कशा बचा करनीं आं जेड़े उसी जींदा गै खाई जाना चांह्दे न? नईं, अऊं इयां नईं होन देंग। अपनी बल देई देंग पर ए कदें नेईं होन देंग।"